[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.9.2006

COM(2006) 486 τελικό

2006/0165 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

σχετικά με την τροποποίηση της οδηγίας 92/84/ΕΟΚ για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) ΠΛΑΙΣΙΟ ΤΗΣ ΠΡΟΤΑΣΗΣ

- Αιτιολόγηση και στόχοι της πρότασης

Η οδηγία 92/84/ΕΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη καθορίζει τους ελάχιστους φορολογικούς συντελεστές για κάθε κατηγορία προϊόντος. Σύμφωνα με το άρθρο 8 της οδηγίας, η Επιτροπή οφείλει να προβαίνει τακτικά σε εξέταση, να υποβάλει έκθεση και, ενδεχομένως, πρόταση, βάσει της οποίας το Συμβούλιο εξετάζει τους φορολογικούς συντελεστές που ορίζει η εν λόγω οδηγία.

Η έκθεση της Επιτροπής, η οποία υποβλήθηκε στις 26 Μαΐου 2004, κατέληξε στο συμπέρασμα ότι απαιτείται μεγαλύτερη σύγκλιση μεταξύ των συντελεστών των ειδικών φόρων κατανάλωσης στα διάφορα κράτη μέλη προκειμένου να διασφαλιστεί η ορθή λειτουργία της εσωτερικής αγοράς, ιδίως όσον αφορά τους κινδύνους στρέβλωσης του ανταγωνισμού και απάτης. Ωστόσο, η έκθεση δεν συνοδευόταν από πρόταση, αλλά αντίθετα αποσκοπούσε στο να ενθαρρύνει τη διεξαγωγή συζήτησης στο Συμβούλιο, στο Ευρωπαϊκό Κοινοβούλιο και στην Οικονομική και Κοινωνική Επιτροπή.

Μετά από τις συζητήσεις αυτές, το Συμβούλιο κάλεσε την Επιτροπή στις 12 Απριλίου 2005 «να υποβάλει πρόταση για την προσαρμογή των ελάχιστων συντελεστών των ειδικών φόρων κατανάλωσης προκειμένου να αποφευχθεί μείωση της πραγματικής αξίας των ελάχιστων κοινοτικών συντελεστών, παρέχοντας μεταβατικές περιόδους και παρεκκλίσεις στα κράτη μέλη τα οποία ενδέχεται να αντιμετωπίσουν δυσχέρειες στην αύξηση των συντελεστών τους· η Επιτροπή πρέπει επίσης να λάβει δεόντως υπόψη τη γενική πολιτική ευαισθησία του συγκεκριμένου αυτού θέματος».

Μετά από εξέταση της θέσης αυτής, η Επιτροπή προτείνει να τροποποιηθεί η οδηγία 92/84/ΕΟΚ ως εξής:

- αναπροσαρμόζοντας τους ελάχιστους συντελεστές για την αλκοόλη, τα ενδιάμεσα προϊόντα και τη μπύρα με ισχύ από την 1η Ιανουαρίου 2008, προκειμένου να ληφθεί υπόψη ο πληθωρισμός της τάξης του 31% για την περίοδο από το 1993 έως το 2005

- παρέχοντας, κατά παρέκκλιση, μεταβατικές περιόδους έως την 1η Ιανουαρίου 2010 το αργότερο για τα κράτη μέλη τα οποία ενδέχεται να αντιμετωπίσουν δυσχέρειες ως προς την αύξηση των εθνικών συντελεστών τους έως την 1η Ιανουαρίου 2008, προκειμένου οι τελευταίοι να συμμορφωθούν με τους αναπροσαρμοσμένους ελάχιστους συντελεστές, ενώ οι εν λόγω μεταβατικές περίοδοι καθορίζονται από τις προσπάθειες που απαιτείται να καταβάλουν τα ενδιαφερόμενα κράτη μέλη·

- καθιστώντας τη διαδικασία εξέτασης, που προβλέπεται στο άρθρο 8 της οδηγίας, πιο ευέλικτη και λιγότερο δαπανηρή και παρατείνοντας την περίοδο εξέτασης από 2 σε 4 έτη.

Πρωταρχικός στόχος της αναπροσαρμογής των ελάχιστων συντελεστών είναι να αποκατασταθεί η πραγματική αξία τους του 1992. Η αύξηση των ελάχιστων συντελεστών προκειμένου να ληφθεί υπόψη ο πληθωρισμός δεν προκαλεί εξ ορισμού αύξηση της πραγματικής αξίας. Από την άλλη πλευρά, η μη προσαρμογή των ειδικών ελάχιστων συντελεστών ανάλογα με τον πληθωρισμό θα οδηγούσε σε μείωση της πραγματικής αξίας τους. Κατά συνέπεια, η αύξηση των ελάχιστων συντελεστών είναι αναγκαία προκειμένου να διατηρηθεί το επίπεδο των συντελεστών, το οποίο συμφώνησε το Συμβούλιο το 1992, ως προϋπόθεση για τη διασφάλιση της λειτουργίας της εσωτερικής αγοράς χωρίς φορολογικά σύνορα.

Είναι σκόπιμο να σημειωθεί ότι οι κατηγορίες αλκοολούχων ποτών, που υπόκεινται σε θετικούς ελάχιστους συντελεστές των ειδικών φόρων κατανάλωσης συμφωνήθηκαν το 1992 και ότι επομένως η αναπροσαρμογή αφορά την μπύρα, τα ενδιάμεσα προϊόντα και την αλκοόλη. Ο ελάχιστος συντελεστής για τον οίνο είναι μηδέν και, συνεπώς, δεν εφαρμόζεται αναπροσαρμογή του εν λόγω συντελεστή.

- Γενικό πλαίσιο

Το κοινοτικό πλαίσιο που αφορά τους ειδικούς φόρους κατανάλωσης για την αλκοόλη και τα αλκοολούχα ποτά καθορίζεται σε δύο οδηγίες. Η οδηγία 92/83/ΕΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά θεσπίζει τους κοινούς ορισμούς των προϊόντων που υπόκεινται στο φόρο, διευκρινίζει τη μέθοδο υπολογισμού του φόρου και τα κριτήρια, δυνάμει των οποίων ορισμένα προϊόντα μπορεί να τύχουν απαλλαγής ή μειωμένων συντελεστών. Η οδηγία 92/84/ΕΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη καθορίζει τους ελάχιστους φορολογικούς συντελεστές για κάθε κατηγορία προϊόντος. Η πρόταση αφορά μόνο την οδηγία 92/84/ΕΟΚ του Συμβουλίου για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη.

Δυνάμει του άρθρου 8 της οδηγίας 92/84/ΕΟΚ του Συμβουλίου πραγματοποιείται τακτικά διαδικασία εξέτασης.

Σύμφωνα με την εν λόγω διάταξη, η πρώτη έκθεση της Επιτροπής υποβλήθηκε στις 13 Σεπτεμβρίου 1995. Ωστόσο, δεν συνοδεύτηκε από πρόταση αλλά επέσυρε μόνο την προσοχή σε ορισμένα προβλήματα.

Η δεύτερη έκθεση της Επιτροπής υποβλήθηκε στις 26 Μαΐου 2004 μετά από ευρεία διαδικασία διαβουλεύσεων με τη συμμετοχή των εθνικών αρχών, των εκπροσώπων των επιχειρήσων και των ομάδων συμφερόντων. Η έκθεση κατέληξε στο συμπέρασμα ότι απαιτείται μεγαλύτερη σύγκλιση μεταξύ των συντελεστών των ειδικών φόρων κατανάλωσης στα διάφορα κράτη μέλη προκειμένου να μειωθούν οι στρεβλώσεις του ανταγωνισμού και η απάτη. Ωστόσο, λόγω των εξαιρετικά αποκλινουσών απόψεων στα κράτη μέλη όσον αφορά το κατάλληλο επίπεδο των ελάχιστων συντελεστών και δεδομένου ότι οποιαδήποτε αλλαγή θα απαιτούσε ομόφωνη συμφωνία, η Επιτροπή δεν διατύπωσε πρόταση στο στάδιο αυτό. Αντίθετα, η Επιτροπή δήλωσε ότι θα επιθυμούσε να ξεκινήσει διεξοδική συζήτηση στο Συμβούλιο, στο Ευρωπαϊκό Κοινοβούλιο και στην Οικονομική και Κοινωνική Επιτροπή και ότι βάσει των αποτελεσμάτων της συζήτησης αυτής θα αποφασίσει κατά πόσον θα υποβάλει προτάσεις για το σύνολο ή μόνο για ορισμένα θέματα που εξετάζονται στην έκθεση.

Διεξήχθησαν επομένως συζητήσεις. Ως αποτέλεσμα των συζητήσεων αυτών, το Συμβούλιο διαπίστωσε ιδίως ευρεία σύγκλιση απόψεων ως προς την ανάγκη να προσαρμοστούν οι ελάχιστοι συντελεστές των ειδικών φόρων κατανάλωσης προκειμένου να αντισταθμιστεί ο πληθωρισμός και συνεπώς να αποκατασταθεί η πραγματική αξία τους. Σύμφωνα με στοιχεία της Εurostat σχετικά με τον ετήσιο ρυθμό μεταβολής του ΕΔΤΚ (Εναρμονισμένος Δείκτης Τιμών Καταναλωτή) μεταξύ του 1993 και του 2005, η Επιτροπή υπολόγισε ότι το συνολικό ποσοστό πληθωρισμού στην ΕΕ για την περίοδο μεταξύ 1ης Ιανουαρίου 1993 και 31ης Δεκεμβρίου 2005 είναι της τάξης του 31%[1].

- Ισχύουσες διατάξεις στο πεδίο που αφορά την πρόταση

Η οδηγία 92/84/ΕΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη καθόρισε το 1992 τους ελάχιστους συντελεστές των ειδικών φόρων που εφαρμόζονται από την 1η Ιανουαρίου 1993 για κάθε κατηγορία προϊόντος, ως εξής:

Προϊόν | Συντελεστής εκφραζόμενος ανά | Ισχύων ελάχιστος συντελεστής |

Οίνος (ήρεμος και αφρώδης) | εκατόλιτρο | 0 € |

Μπύρα | εκατόλιτρο ανά βαθμό Plato ή εκατόλιτρο ανά βαθμό αλκοόλης* | 0,748 € ή 1,87 € |

Ενδιάμεσα προϊόντα | εκατόλιτρο | 45 € |

Αλκοόλη | εκατόλιτρο καθαρής αλκοόλης | 550 € |

*Η οδηγία παρέχει τη δυνατότητα στα κράτη μέλη να επιβάλλουν ειδικό φόρο κατανάλωσης είτε ανάλογα με το βαθμό Plato είτε ανάλογα με το βαθμό αλκοόλης ανά όγκο.

- Συνοχή με τις άλλες πολιτικές και τους στόχους της Ένωσης

Η πρόταση ευθυγραμμίζεται με τις κύριες πολιτικές και τους στόχους της Ένωσης. Οι προτεινόμενες αυξήσεις των ελάχιστων συντελεστών είναι αναγκαίες προκειμένου να διατηρηθεί το επίπεδο των συντελεστών, το οποίο συμφώνησε το Συμβούλιο το 1992, ως ελάχιστη προϋπόθεση για τη διασφάλιση της εύρυθμης λειτουργίας της εσωτερικής αγοράς χωρίς φορολογικά σύνορα. Μέχρι σήμερα, ο καθορισμός μόνο ελάχιστων συντελεστών παρέχει τη δυνατότητα στα κράτη μέλη να καθορίζουν τους δικούς τους εθνικούς συντελεστές σε επίπεδα που θεωρούν κατάλληλα λαμβανομένων υπόψη των εθνικών συνθηκών και των εθνικών πολιτικών τους, συμπεριλαμβαμένων ενδεχομένως των στόχων στον τομέα της υγείας.

2) ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΑΞΙΟΛΟΓΗΣΗ ΕΠΙΠΤΩΣΕΩΝ

- Διαβουλεύσεις με τα ενδιαφερόμενα μέρη

Η έκθεση της Επιτροπής της 26ης Μαΐου 2004 είχε σκοπό να δώσει την ευκαιρία στο Συμβούλιο, στο Ευρωπαϊκό Κοινοβούλιο και στην Οικονομική και Κοινωνική Επιτροπή να συζητήσουν τα ζητήματα που ανέκυψαν. Μετά από συζητήσεις μεταξύ των κρατών μελών στο Συμβούλιο, το τελευταίο παρουσίασε τα συμπεράσματά του στην έκθεση της Επιτροπής του Απριλίου 2005, τα οποία είναι τα ακόλουθα:

- Μεγάλη πλειονότητα των κρατών μελών θεωρεί ότι μια μεγαλύτερη προσέγγιση των συντελεστών θα συνέβαλε στη μείωση των στρεβλώσεων του ανταγωνισμού και της απάτης, ωστόσο εκφράστηκαν επιφυλάξεις όσον αφορά το επίπεδο και την κατεύθυνση αυτής της προσέγγισης.

- Δεν επιτεύχθηκε συναίνεση όσον αφορά την εισαγωγή θετικού ελάχιστου συντελεστή για όλα τα αλκοολούχα ποτά. Δώδεκα κράτη μέλη αντιτίθενται σθεναρά σε κάθε πρόταση για την εισαγωγή ενός θετικού ελάχιστου συντελεστή για τον οίνο.

- Υπάρχει ευρεία σύγκλιση απόψεων ότι οι ελάχιστοι συντελεστές των ειδικών φόρων κατανάλωσης πρέπει να προσαρμοστούν προκειμένου να αντισταθμιστεί ο πληθωρισμός και έτσι να αποκατασταθεί η πραγματική αξία τους.

- Η μεγάλη πλειονότητα των κρατών μελών δεν θεωρεί ότι οι πτυχές στον τομέα της υγείας και οι κοινωνικές πτυχές πρέπει να διαδραματίζουν σημαντικό ρόλο στον καθορισμό των συντελεστών.

Ως εκ τούτου, το Συμβούλιο κάλεσε την Επιτροπή «να υποβάλει πρόταση για την προσαρμογή των ελάχιστων συντελεστών των ειδικών φόρων κατανάλωσης προκειμένου να αποφευχθεί μείωση της πραγματικής αξίας των ελάχιστων κοινοτικών συντελεστών, παρέχοντας μεταβατικές περιόδους και παρεκκλίσεις στα κράτη μέλη τα οποία ενδέχεται να αντιμετωπίσουν δυσχέρειες στην αύξηση των συντελεστών τους· η Επιτροπή πρέπει επίσης να λάβει δεόντως υπόψη τη γενική πολιτική ευαισθησία του συγκεκριμένου αυτού θέματος».

- Συγκέντρωση και αξιοποίηση εμπειρογνωμοσύνης

Λαμβανομένου υπόψη του περιορισμένου πεδίου αυτής της πρότασης, δεν απεδείχθη αναγκαία η συγκέντρωση και αξιοποίηση συγκεκριμένης εμπειρογνωμοσύνης.

- Αξιολόγηση επιπτώσεων

Στόχος της πρότασης είναι η ενημέρωση της ισχύουσας οδηγίας 92/84/ΕΟΚ με την αύξηση των ελάχιστων συντελεστών προκειμένου να αποκατασταθεί η πραγματική αξία τους που συμφωνήθηκε από το Συμβούλιο το 1992 ως ελάχιστη προϋπόθεση για τη διασφάλιση της εύρυθμης λειτουργίας της εσωτερικής αγοράς χωρίς φορολογικά σύνορα.

Η έρευνα που διεξήγαγε η Επιτροπή στο πλαίσιο της προετοιμασίας της έκθεσής της το 2004 δεν έφερε στο φως νέα στοιχεία, τα οποία με τη σημερινή προοπτική, θα μπορούσαν να αντιταχθούν σε μια τέτοια προσαρμογή.

Ωστόσο, η προσαρμογή αυτή θα μπορούσε να δημιουργήσει δυσχέρειες σε ορισμένα κράτη μέλη τα οποία θα όφειλαν να αυξήσουν σημαντικά τους εθνικούς συντελεστές τους και σε σχετικά σύντομο χρονικό διάστημα προκειμένου να συμμορφωθούν με τους αναπροσαρμοσμένους ελάχιστους συντελεστές – βλέπε πίνακες 2, 3 και 4 κατωτέρω. Για την αντιμετώπιση αυτών των δυσχερειών, η πρόταση περιέχει παρέκκλιση η οποία προβλέπει μεταβατικές περιόδους έως την 1η Ιανουαρίου 2010, η διάρκεια των οποίων προσδιορίζεται από τις προσπάθειες που απαιτείται να καταβάλουν τα ενδιαφερόμενα κράτη μέλη. Σχετικά με αυτό, προτείνεται η αναφορά σε αντικειμενικό κριτήριο, εκφραζόμενο ως ποσοστό αύξησης το οποίο πρέπει να εφαρμοστεί στους ισχύοντες εθνικούς συντελεστές προκειμένου να ευθυγραμμιστούν με τους νέους ελάχιστους συντελεστές. Στα κράτη μέλη τα οποία πρέπει να αυξήσουν τους εθνικούς συντελεστές τους περισσότερο από 10% αλλά λιγότερο από 20%, προτείνεται μεταβατική περίοδος έως την 1η Ιανουαρίου 2009· σε εκείνα τα κράτη μέλη τα οποία πρέπει να αυξήσουν τους εθνικούς συντελεστές τους περισσότερο από 20%, προτείνεται μεταβατική περίοδος έως την 1η Ιανουαρίου 2010 (βλ. κατωτέρω τη συνοπτική παρουσίαση της προτεινόμενης δράσης).

Ο οικονομικός και κοινωνικός αντίκτυπος της πρότασης μπορεί να θεωρηθεί ελάχιστος. Όσον αφορά τη μπύρα, για παράδειγμα, η έγκριση της πρότασης θα είχε ως συνέπεια για τη Μάλτα, τη Λετονία, τη Γερμανία, το Λουξεμβούργο, την Τσεχική Δημοκρατία και τη Λιθουανία να αυξήσουν τους εθνικούς ειδικούς φόρους κατανάλωσης κατά 0,01 ευρώ (ένα λεπτό του ευρώ) σε μισό λίτρο μπύρας με αλκοολικό κατ' όγκο βαθμό (αοβ) 5%, το αργότερο έως την 1η Ιανουαρίου 2010. Επιπλέον, όσον αφορά τις ΜΜΕ, υφίστανται ήδη διατάξεις, σύμφωνα με τις οποίες μικρές επιχειρήσεις (ζυθοποιεία και οινοπνευματοποιεία) δύνανται να επωφεληθούν από μειωμένους συντελεστές[2], ωστόσο το θέμα αυτό επαφίεται στην εκτίμηση του ενδιαφερόμενου κράτους μέλους. Για τον καταναλωτή, η αύξηση αυτή, συμπεριλαμβανομένων των επακόλουθων προσαρμογών των τιμών λιανικού εμπορίου, θα είναι κατά πάσα πιθανότητα μικρότερη από το τυπικό ετήσιο ποσοστό πληθωρισμού της ΕΕ.

3) ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

- Συνοπτική παρουσίαση της προτεινόμενης δράσης

Η Επιτροπή προτείνει:

- να αναπροσαρμοστούν οι ελάχιστοι συντελεστές για την αλκοόλη, τα ενδιάμεσα προϊόντα και τη μπύρα με ισχύ από την 1 η Ιανουαρίου 2008, προκειμένου να ληφθεί υπόψη ο πληθωρισμός της τάξης του 31% για την περίοδο από το 1993 έως το 2005.

Σύμφωνα με στοιχεία της Εurostat σχετικά με τον ετήσιο ρυθμό μεταβολής του ΕΔΤΚ (Εναρμονισμένος Δείκτης Τιμών Καταναλωτή) μεταξύ του 1993 και του 2005, το συνολικό ποσοστό πληθωρισμού στην ΕΕ για την περίοδο μεταξύ 1ης Ιανουαρίου 1993 και 31ης Δεκεμβρίου 2005, είναι της τάξης του 31%. Από την εφαρμογή του εν λόγω ποσοστού στο πλαίσιο της αναπροσαρμογής των ελάχιστων συντελεστών προκύπτουν επομένως τα εξής αποτελέσματα:

ΠΙΝΑΚΑΣ 1

Προϊόν | Συντελεστής εκφραζόμενος Ανά | Ισχύων ελάχιστος συντελεστής | Τιμαριθμοποιημένος ελάχιστος συντελεστής στις 31/12/2005 (παρών συντελεστής x 1,31) |

Οίνος (ήρεμος και αφρώδης) | εκατόλιτρο | 0 € | 0 € |

Μπύρα | Εκατόλιτρο ανά βαθμό Plato ή εκατόλιτρο ανά βαθμό αλκοόλης | 0,748 € ή 1,87 € | 0,98 € ή 2,45 € |

Ενδιάμεσα προϊόντα | εκατόλιτρο | 45 € | 59 € |

Αλκοόλη | εκατόλιτρο καθαρής αλκοόλης | 550 € | 720 € |

Προτείνεται οι τροποποιήσεις να αρχίσουν να ισχύουν την 1η Ιανουαρίου 2008. Έτσι παρέχεται αρκτετός χρόνος στα ενδιαφερόμενα κράτη μέλη να προβούν στις απαιτούμενες προσαρμογές κατά τη διάρκεια της ετήσιας δημοσιονομικής διαδικασίας τους.

- να προβλεφθεί, κατά παρέκκλιση, μεταβατική περίοδος έως την 1η Ιανουαρίου 2010 για τα κράτη μέλη τα οποία ενδέχεται να αντιμετωπίσουν δυσχέρειες στο να αυξήσουν τους εθνικούς συντελεστές τους έως την 1η Ιανουαρίου 2008 προκειμένου να συμμορφωθούν με τους αναπροσαρμοσμένους ελάχιστους συντελεστές.

Τα περισσότερα κράτη μέλη εφαρμόζουν ήδη εθνικούς συντελεστές υψηλότερους από τους προτεινόμενους αναπροσαρμοσμένους ελάχιστους συντελεστές και συνεπώς δεν απαιτείται η ανάληψη δράσης εκ μέρους τους. Ωστόσο, οι εθνικοί συντελεστές που εφαρμόζονται σε ορισμένα κράτη μέλη είναι χαμηλότεροι από τους προτεινόμενους αναπροσαρμοσμένους ελάχιστους συντελεστές και συνεπώς απαιτείται από τα εν λόγω κράτη μέλη να αυξήσουν τους εθνικούς συντελεστές τους ως εξής:

ΠΙΝΑΚΑΣ 2 - ΜΠΥΡΑ

Κράτος μέλος | Ισχύων εθνικός συντελεστής σε ευρώ(1) (2) | % απαιτούμενης αύξησης για τη συμμόρφωση με τον νέο ελάχιστο συντελεστή 0,98 ευρώ Plato ή 2,45 ευρώ αοβ |

Plato | αοβ |

Μάλτα | 0,746 | 31,3% |

Λετονία | 1,87 | 31% |

Γερμανία | 0,787 | 24,5% |

Λουξεμβούργο | 0,7933 | 23,5% |

Τσεχική Δημοκρατία | 0,81 | 20,9% |

Λιθουανία | 2.03 | 20,6% |

Ισπανία | 0,91 | 7,7% |

ΠΙΝΑΚΑΣ 3 – ΕΝΔΙΑΜΕΣΑ ΠΡΟΪΟΝΤΑ

Κράτος μέλος | Ισχύων εθνικός συντελεστής σε ευρώ(1) (2) | % απαιτούμενης αύξησης για τη συμμόρφωση με τον νέο ελάχιστο συντελεστή – 59 ευρώ |

Ελλάδα | 45,00 | 31% |

Κύπρος | 45,89 | 28,5% |

Μάλτα | 46,57 | 26,6% |

Πορτογαλία | 54,57 | 8,1% |

Ισπανία | 55,53 | 6,2% |

ΠΙΝΑΚΑΣ 4 - ΑΛΚΟΟΛΗ

Κράτος μέλος | Ισχύων εθνικός συντελεστής σε ευρώ(1) (2) | % απαιτούμενης αύξησης για τη συμμόρφωση με τον νέο ελάχιστο συντελεστή – 720 ευρώ |

Κύπρος | 610,71 | 17,9% |

Σλοβενία | 695,14 | 3,6% |

Υποσημειώσεις:

(1) Για τα κράτη μέλη που δεν ανήκουν στη ζώνη ευρώ, οι συναλλαγματικές ισοτιμίες που χρησιμοποιήθηκαν είναι εκείνες που δημοσιεύθηκαν στην Επίσημη Εφημερίδα της Ευρωπαϊκής Ένωσης - C 244 της 4/10/2005.

(2) Οι εθνικοί συντελεστές των κρατών μελών είναι εκείνοι που κοινοποιήθηκαν τον Ιανουάριο 2006.

Είναι, ωστόσο, σκόπιμο να επισημανθεί ότι όλα αυτά τα κράτη μέλη δεν θα αντιμετωπίσουν αναγκαστικά δυσχέρειες να αυξήσουν τους εθνικούς συντελεστές τους προκειμένου να συμμορφωθούν με τους αναπροσαρμοσμένους ελάχιστους συντελεστές την ημερομηνία έναρξη ισχύος τους, ήτοι την 1η Ιανουαρίου 2008. Κατά συνέπεια, δεν προτείνεται η παροχή μεταβατικών περιόδων σε εκείνα τα κράτη μέλη στα οποία η απαιτούμενη αύξηση προκειμένου να συμμορφωθούν με τους αναπροσαρμοσμένους ελάχιστους συντελεστές είναι μικρότερη από 10% και στα οποία το χρονικό διάστημα μεταξύ της έγκρισης της πρότασης και της έναρξης ισχύος της είναι ικανοποιητικό. Ως εκ τούτου, για τα ενδιαφερόμενα κράτη μέλη (Ισπανία, Πορτογαλία, και Σλοβενία) οι απαιτούμενες αυξήσεις των εθνικών συντελεστών θα αρχίσουν να ισχύουν το αργότερο έως την 1η Ιανουαρίου 2008. Ωστόσο, για εκείνα τα κράτη μέλη τα οποία πρέπει να αυξήσουν τους εθνικούς συντελεστές τους περισσότερο από 10% προτείνονται μεταβατικές περίοδοι έως την 1η Ιανουαρίου 2010. Δηλαδή, στα κράτη μέλη τα οποία πρέπει να αυξήσουν τους εθνικούς συντελεστές τους περισσότερο από 10% αλλά λιγότερο από 20%, προτείνεται μεταβατική περίοδος έως την 1η Ιανουαρίου 2009· στα κράτη μέλη τα οποία πρέπει να αυξήσουν τους εθνικούς συντελεστές τους περισσότερο από 20%, προτείνεται μεταβατική περίοδος έως την 1η Ιανουαρίου 2010.

- να καταστεί η διαδικασία εξέτασης που προβλέπεται στο άρθρο 8 της οδηγίας πιο ευέλικτη και λιγότερο δαπανηρή και να παραταθεί η περίοδος εξέτασης από 2 σε 4 έτη.

Είναι σκόπιμο να καταστεί η διαδικασία εξέτασης πιο ευέλικτη και λιγότερο δαπανηρή, παρέχοντας ιδίως στην Επιτροπή τη δυνατότητα να κρίνει εάν δικαιολογείται ή όχι η εκπόνηση έκθεσης. Επιπλέον, η διετής περίοδος είναι πολύ σύντομη προκειμένου να διεξαχθεί η αναγκαία και σε βάθος εξέταση της λειτουργίας της εσωτερικής αγοράς και άλλων πτυχών που πρέπει να ληφθούν υπόψη στην έκθεση της Επιτροπής και να δοθεί μια καλή προοπτική για την εκτίμηση των αλλαγών στις νομοθεσίες των κρατών μελών. Για την εκτίμηση όλων αυτών των πτυχών, μία τετραετής περίοδος θα ήταν καταλληλότερη από την επί του παρόντος ισχύουσα διετή περίοδο.

- Νομική βάση

Η συνθήκη για την ίδρυση της Ευρωπαϊκής Κοινότητας, και ιδίως το άρθρο 93.

- Αρχή της επικουρικότητας

Η πρόταση εμπίπτει σε συναρμοδιότητα Κοινότητας και κρατών μελών. Ως εκ τούτου, εφαρμόζεται η αρχή της επικουρικότητας. Δεδομένου ότι η πρόταση αυτή αποσκοπεί στην τροποποίηση της οδηγίας, η οποία συνίσταται στην αύξηση των ελάχιστων συντελεστών προκειμένου να αποκατασταθεί η πραγματική αξία τους που συμφωνήθηκε από το Συμβούλιο το 1992 ως ελάχιστη προϋπόθεση για τη διασφάλιση της εύρυθμης λειτουργίας της εσωτερικής αγοράς χωρίς φορολογικά σύνορα, απαιτείται κοινοτική προσέγγιση.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας για τον (τους) ακόλουθο(-ους) λόγο(-ους).

Η οδηγία αυξάνει τους ελάχιστους συντελεστές προκειμένου να αποκατασταθεί η πραγματική αξία τους που συμφωνήθηκε από το Συμβούλιο το 1992 ως ελάχιστη προϋπόθεση για τη διασφάλιση της εύρυθμης λειτουργίας της εσωτερικής αγοράς χωρίς φορολογικά σύνορα. Συνεπώς, είναι απαραίτητη μια κοινοτική προσέγγιση. Πάνω από τους ελάχιστους συντελεστές, τα κράτη μέλη διατηρούν την κυριαρχία να καθορίσουν τους συντελεστές των ειδικών φόρων κατανάλωσης για τα αλκοολούχα ποτά και την αλκοόλη στα επίπεδα που θεωρούν κατάλληλα με βάση τις εθνικές τους συνθήκες.

- Επιλογή μέσων

Προτεινόμενα μέσα: Οδηγία

Η χρήση άλλων μέσων δεν θα ήταν κατάλληλη λόγω της φύσης της πρότασης, η οποία συνίσταται στην τροποποίηση ορισμένων άρθρων της ισχύουσας οδηγίας 92/84/ΕΟΚ. Συνεπώς, κρίνεται σκόπιμο το προταθέν μέσο να είναι οδηγία για την τροποποίηση της οδηγίας 92/84/ΕΟΚ.

4) ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η έγκριση της πρότασης δεν θα έχει δημοσιονομικές επιπτώσεις.

5) ΠΡΟΣΘΕΤΕΣ ΠΛΗΡΟΦΟΡΙΕΣ

- Κατάργηση της ισχύουσας νομοθεσίας

Η έγκριση της πρότασης θα τροποποιήσει αλλά δεν θα καταργήσει την ισχύουσα νομοθεσία.

- Πίνακας αντιστοίχισης

Η πλειονότητα των κρατών μελών δεν χρειάζεται να λάβει μέτρα για την εφαρμογή της οδηγίας, δεδομένου ότι οι εθνικοί συντελεστές τους τηρούν ήδη τους αναπροσαρμοσμένους ελάχιστους συντελεστές. Ορισμένα κράτη μέλη, ωστόσο, οφείλουν να αυξήσουν τους εθνικούς συντελεστές τους προκειμένου να συμμορφωθούν με τους αναπροσαρμοσμένους ελάχιστους συντελεστές. Συνεπώς, για τους σκοπούς της ορθής διαχείρισης, τα κράτη μέλη υποχρεούνται να κοινοποιήσουν στην Επιτροπή το κείμενο των εθνικών διατάξεων για τη μεταφορά της οδηγίας στο εθνικό δίκαιο προκειμένου να επιβεβαιωθεί ότι τηρούν τους αναπροσαρμοσμένους ελάχιστους συντελεστές.

2006/0165 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

σχετικά με την τροποποίηση της οδηγίας 92/84/ΕΟΚ για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής[3],

τη γνώμη του Ευρωπαϊκού Κοινοβουλίου[4],

τη γνώμη της Ευρωπαϊκής Οικονομικής και Κοινωνικής Επιτροπής[5],

Εκτιμώντας τα εξής:

1. Η οδηγία 92/84/ΕΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη[6] καθορίζει τους ελάχιστους συντελεστές των ειδικών φόρων κατανάλωσης, άνω των οποίων τα κράτη μέλη είναι ελεύθερα να καθορίζουν τους εθνικούς συντελεστές τους σε επίπεδα που θεωρούν κατάλληλα για την επίτευξη των στόχων της εθνικής πολιτικής τους, συμπεριλαμβανομένων των στόχων στον τομέα της υγείας.

2. Σύμφωνα με το άρθρο 8 της εν λόγω οδηγίας, πραγματοποιήθηκε εξέταση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη.

3. Η πρώτη έκθεση της Επιτροπής επί του θέματος, η οποία υποβλήθηκε στις 13 Σεπτεμβρίου 1995[7], επέσυρε την προσοχή σε ορισμένες δυσχέρειες και στη συνέχεια πραγματοποιήθηκε διαδικασία διαβουλεύσεων με τη συμμετοχή των εθνικών αρχών, των εκπροσώπων των επιχειρήσων και των ομάδων συμφερόντων.

4. Οι διαβουλεύσεις αυτές οδήγησαν σε δεύτερη έκθεση της Επιτροπής[8] που υποβλήθηκε στις 26 Μαΐου 2004. Η έκθεση της Επιτροπής κατέληξε στο συμπέρασμα ότι απαιτείται μεγαλύτερη σύγκλιση μεταξύ των συντελεστών των ειδικών φόρων κατανάλωσης προκειμένου να διασφαλιστεί η ορθή λειτουργία της εσωτερικής αγοράς, ιδίως όσον αφορά τους κινδύνους στρέβλωσης του ανταγωνισμού και απάτης.

5. Ως εκ τούτου, είναι ανάγκη να αντισταθμιστεί η πτώση της πραγματικής αξίας των κοινοτικών ελάχιστων συντελεστών των ειδικών φόρων κατανάλωσης για τα αλκοολούχα ποτά και την αλκοόλη. Οι ελάχιστοι συντελεστές πρέπει επομένως να αυξηθούν ανάλογα με τον πληθωρισμό.

6. Για να αμβλυνθούν οι δυσχέρειες που ενδέχεται να αντιμετωπίζουν τα κράτη μέλη τα οποία οφείλουν να αυξήσουν σημαντικά τους εθνικούς συντελεστές τους προκειμένου να συμμορφωθούν με τους νέους ελάχιστους συντελεστές, είναι σκόπιμο να προβλεφθούν μεταβατικές περίοδοι.

7. Είναι επίσης αναγκαίο να καταστεί η τακτική διαδικασία εξέτασης πιο ευέλικτη και λιγότερο δαπανηρή και να προσαρμοστεί η συχνότητα με την οποία θα διενεργείται. Η παρούσα περίοδος των δύο ετών είναι πολύ βραχεία για να αξιολογηθούν κατάλληλα τροποποιήσεις στη νομοθεσία των κρατών μελών. Είναι σκόπιμο να διενεργείται εξέταση κάθε τέσσερα έτη.

8. Η οδηγία 92/84/ΕΟΚ πρέπει, συνεπώς, να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 92/84/EΟΚ τροποποιείται ως εξής:

(1) Το άρθρο 1 αντικαθίσταται από το ακόλουθο κείμενο:

«Άρθρο 1

Από την 1η Ιανουαρίου 2008 το αργότερο τα κράτη μέλη εφαρμόζουν ελάχιστους συντελεστές των ειδικών φόρων κατανάλωσης σύμφωνα με τους κανόνες της παρούσας οδηγίας.»

(2) Στο άρθρο 3 παράγραφος 1, το πρώτο εδάφιο αντικαθίσταται από το ακόλουθο κείμενο:

«Από την 1η Ιανουαρίου 2008, ο ελάχιστος συντελεστής του ειδικού φόρου κατανάλωσης για την αλκοόλη και την αλκοόλη που περιέχεται στα ποτά εκτός από εκείνα τα οποία αναφέρονται στα άρθρα 4, 5 και 6 ορίζεται σε 720 ευρώ ανά εκατόλιτρο καθαρής αλκοόλης.»

(3) Το άρθρο 4 αντικαθίσταται από το ακόλουθο κείμενο:

«Άρθρο 4

Από την 1η Ιανουαρίου 2008, ο ελάχιστος συντελεστής του ειδικού φόρου κατανάλωσης για τα ενδιάμεσα προϊόντα ορίζεται σε 59 ευρώ ανά εκατόλιτρο προϊόντος.»

(4) Το άρθρο 6 αντικαθίσταται από το ακόλουθο κείμενο:

«Άρθρο 6

Από την 1η Ιανουαρίου 2008, ο ελάχιστος συντελεστής του ειδικού φόρου κατανάλωσης για τη μπύρα ορίζεται σε:

α) 0,98 ευρώ ανά εκατόλιτρο ανά βαθμό Plato, ή

β) 2,45 ευρώ ανά εκατόλιτρο ανά βαθμό αλκοόλης

τελικού προϊόντος.»

(5) Προστίθεται το ακόλουθο άρθρο 7α:

«Άρθρο 7α

Κατά παρέκκλιση από το άρθρο 1, τα κράτη μέλη τα οποία στις 31 Δεκεμβρίου 2007 θα όφειλαν να αυξήσουν τους ισχύοντες ελάχιστους συντελεστές των ειδικών φόρων κατανάλωσης κατά 10% ή περισσότερο, προκειμένου να προσαρμοστούν στους ελάχιστους συντελεστές που καθορίζονται στα άρθρα 3, 4 και 6, δύνανται να αναβάλουν την εφαρμογή των ελάχιστων συντελεστών των ειδικών φόρων κατανάλωσης έως την 1η Ιανουαρίου 2009. Σε περίπτωση που απαιτείται αύξηση 20% ή περισσότερο, η εφαρμογή των ελάχιστων συντελεστών των ειδικών φόρων κατανάλωσης μπορεί να αναβληθεί έως την 1η Ιανουαρίου 2010.»

(6) Το άρθρο 8 αντικαθίσταται από το ακόλουθο κείμενο:

«Άρθρο 8

Ανά τετραετία, και για πρώτη φορά στις 31 Δεκεμβρίου 2010 το αργότερο, η Επιτροπή εξετάζει τους συντελεστές των ειδικών φόρων κατανάλωσης που ορίζει η παρούσα οδηγία. Ενδεχομένως, εγκρίνει έκθεση ή πρόταση. Το Συμβούλιο, σύμφωνα με το άρθρο 93 της Συνθήκης, υιοθετεί τα αναγκαία μέτρα.»

Άρθρο 2 Μεταφορά στο εθνικό δίκαιο

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο ως τις 31 Δεκεμβρίου 2007. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας.

Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από τέτοια παραπομπή κατά την επίσημη δημοσίευσή τους. Ο τρόπος της παραπομπής αυτής αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, […]

Για το Συμβούλιο

Ο Πρόεδρος

[1] Η γνήσια σειρά του ΕΔΚΤ αρχίζει με το δείκτη για το 1997. Τα στοιχεία πριν από το 1997 βασίζονται στον κατά προσέγγιση-ΕΔΤΚ (proxy-HICP). Χρησιμοποιήθηκαν τα ακόλουθα ετήσια ποσοστά μεταβολής του ΕΔΤΚ: 1993: 3,4%· 1994: 2,8%· 1995: 2,8%· 1996: 2,4%· 1997: 1,7%· 1998: 1,3%· 1999: 1,2%· 2000: 1,9%· 2001: 2,2%· 2002: 2,1%· 2003: 2,0%· 2004: 2,0%· 2005: 2,1%.

[2] ΕΕ L 316 της 31.10.1992, σ. 21. Άρθρα 4 και 22 της οδηγίας 92/83/ΕΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά.

[3] ΕΕ C […] της […], σ. […].

[4] ΕΕ C […] της […], σ. […].

[5] ΕΕ C […] της […], σ. […].

[6] ΕΕ L 316 της 31.10.1992, σ. 29.

[7] COM(1995) 285.

[8] COM(2004) 223.